නව ඉන්ෆ්ලුවෙන්සා ඒ එච් 1 එන් 1 වසංගත තත්ත්වය ශීඝ්‍රයෙන් ව්‍යාප්තවීමේ අවදානමක් පවතින නිසා අවදානම් සහිත කණ්ඩායම් වෙත නව ඉන්ෆ්ලුවෙන්සා එන්නත ලබා දෙන ලෙස සියලුම පළාත් සෞඛ්‍ය ඇමැතිවරුන්ට සෞඛ්‍ය ඇමැති මෛත්‍රීපාල සිරිසේන මහතා උපදෙස් දී ඇත.ඒ අනුව මෙම එන්නත සියලු සෞඛ්‍ය කාර්ය මණ්ඩලවලට, අත්‍යවශ්‍ය කාර්ය මණ්ඩල වන ත්‍රිවිධ හමුදාව, පොලිසිය, වරාය, ගුවන් තොටුපොළ, සංචාරක මණ්ඩලයේ කාර්ය මණ්ඩලයට, දීර්ඝ කාලීන රෝග වැළඳුණු පුද්ගලයින්ට (දියවැඩියාව, වකුගඩු රෝග, හෘද රෝග), විදේශගත වන ඕනෑම අයෙකුට, ගර්භිණී කාන්තාවන්ට, අධි අවදානම් තත්ත්වයෙහි ලා සැලකෙන ඕනෑම පුද්ගලයෙකුට මෙම එන්නත් ලබාදිය යුතුය.මෙම රෝගය වසංගතයක් දක්වා පැතිරීමට පෙර මෙම අවදානම් කණ්ඩායම්වලට මේ එන්නත ලබාදීමට සෞඛ්‍ය අමාත්‍යාංශය, සෞඛ්‍ය වෛද්‍ය නිලධාරී කාර්යාල ඇතුළු සෞඛ්‍ය පද්ධතිය තුළින් කටයුතු කළ යුතු බවට ද සෞඛ්‍ය ඇමැතිවරයා අවධාරණය කරයි.මෙම රෝගී තත්ත්වයෙන් පසුවන්නේ යැයි හඳුනාගන්නා සියලු රෝගීන්ට ලබාදීම සඳහා ප්‍රති වෛරස ඖෂධ කායික හා ළමා රෝග විශේෂඥ වෛද්‍ය සේවා සපයන සියලු රෝහල්වලට මේ වන විටත් නිකුත් කර තිබේ.මේ දිනවල දෙවන වරටත් ශ්‍රී ලංකාවේ පමණක් නොව ලෝකයේ සෙසු රටවලද ගෝලීය ඉන්ෆ්ලුවෙන්සා වසංගතය ව්‍යාප්ත වෙමින් පවතියි.